01 desembre 2021 17:23\nVaren ser guardonats el passat mes de juliol i aquesta setmana arriben a les llibreries: els nous títols de Joan Duran i Ferrer, Josep Maria Fulquet, Laura Gost i Pere Perelló i Nomdedéu són els guanyadors i el finalista de la darrera edició dels premis Pare Colom d'Inca en les categories de narrativa, poesia i teatre.\nMenjaràs pols de Joan Duran i Ferrer\nGuanyador en la categoria de narrativa, és un recull de narracions que visibilitzen i denuncien políticament i social les vides -els cossos- d’aquells qui mai no poden escriure sobre si mateixos, dels qui viuen desencaixats i marginats de la bonhomiosa institució de les Lletres Universals. Però és també un laboratori poètic d’alt voltatge explosiu que esperona el poder de la viscositat, del subaltern, del menyspreat i de l’irracional a ressorgir contra el que s’imposa com a hegemònic i vertader, contra la llum dels ulls i les mirades que tot ho veuen i tot ho saben. I després a destrossar el quadre, a desaprendre les cançons còmplices que fomenten la nostra violació; després a trencar tots els clavells i a trepitjar-los, a desmentir que Ariadna era a la sorra estirada perquè ella mateixa ho havia desitjat. (De l’epíleg d’Ivet Zwatrzko)\nDomini fosc de Josep Maria Fulquet\nNosaltres, purs desposseïts, errem perduts mentre assagem donar sentit a un discurs que --ho sabem- no escoltarà ningú, però ferms en la convicció profunda que tot poema ha de sorgir de la foscor, de la ceguesa, de l’obscuritat, del fons ignot de cadascú on la paraula es fa silenci, a mig camí entre l’udol de l’animal i la impassibilitat dels ídols. La llengua, el poema.\nLa deliberació dels escorpins de Laura Gost\nObra guanyadora en la categoria de teatre, és una aproximació transgressora i divertidament mordaç al món que envolta els premis literaris. A partir d’uns personatges absolutament inclassificables i d’un llenguatge àgil, punyent i imaginatiu, la trama d’aquesta obra barreja humor negre, una justa dosi de paròdia i un ritme en ocasions frenètic que ens condueix a un desenllaç inesperat.\nSón ets i uts de Pere Perelló i Nomdedéu\nLA POESIA ÉS MORTA, POST-POEMA\nTe cercava entre els cruis de les rajoles,\nen un tassó de vi, sota la pluja\no en el panteix asmàtic de la truja\nquan el trinxet s’atansa i les peroles\ncomencen a bullir.\nte vaig cercar entre la suor i el sutge\nd’ingrats polígons, en el mall del jutge\nque sempre falla o sota les soles\ndel gos de guarda del recte obeir.\nTe vaig cercar, també, entre paraules,\nsomnis i passions; i pel camí\nde cercar-te tossut, com pelegrí\nque encalça els vents de maleïdes faules,\nves tu per on que me vaig perdre a mi.\nL'editorial Lleonard Muntaner també explicat que els primers actes de presentació d'aquestes obres tendran lloc ben aviat:\n23 d'octubre a les 20 h. Presentació amb els quatre autors al Casal de Cultura d'Inca (Carrer de Can Dureta, 5).\n28 d'octubre a les 19.30 h. Pere Perelló i Nomdedéu recitarà poemes de Són ets i uts dins el marc del cicle 'Dijous Poesia', al bar S'Oli 13 de Palma (Plaça del Banc de l'Oli, 13).\n31 d'octubre a les 18 h. Pere Perelló i Nomdedéu signarà exemplars de Són ets i uts a la Setmana del Llibre en Català de Palma, al Centre Cultural La Misericòrdia.\n5 de novembre a les 18.30 h. Presentació de Menjaràs pols a la Biblioteca Santiago Rusiñol de Sitges (Plaça de l'Ajuntament, 13). Amb Núria Busquet, Joan Vigó, Ivet Zwatrzko i l'autor.\n18 de desembre a les 12 h. Recital amb Josep M. Fulquet (Domini fosc), Montserrat Rodés (Tot és altre) i Jaume C. Pons Alorda (Riu, bèstia), a Cal Llibreter (Carrer Bonavista, 81, Sant Just Desvern).


Bosses Sacs estancs Gris preus a Xtremeinn, comprar, ofertes\nSacs estancs - Color: Gris ()\nA xtremeinn, la teva botiga online de esports extrems, sabem com d’important és per tu comprar el millor material. És per això que només et venem els millors productes de Sacs estancs de les principals marques de esports extrems i al millor preu online. A més a més, et garantim la major seguretat al realitzar la compra online, i t’entreguem ràpidament els productes que més necessites sense que t’hagis de desplaçar. Fes la compra des de qualsevol dispositiu i t’ho portem directament a casa! T’oferim una gran varietat de productes de esports extrems per tu i els teus amics a només uns quants clics de distància. A xtremeinn, la teva botiga de esports extrems online, tenim les últimes novetats de Sacs estancs a nivell mundial. Si ets un amant de esports extrems a qui li agrada compartir l’esport amb amics o familiars o simplement disfrutar de la naturalesa, tenim milers de productes perquè puguis fer-ho ben equipat! Estalvia temps i diners comprant a xtremeinn, la botiga online de esports extrems. Posem al teu abast les últimes novetats de Sacs estancs de les millors marques de esports extrems com per exemple Lalizas, Quiksilver.... Mai havia set tant fàcil comprar online tal i com ho demostren les opinions dels clients publicades als llistats de productes de esports extrems. A xtremeinn, el nostre equip d’experts treballa perquè puguis fer la compra online de material de esports extrems amb totes les comoditats. Revisem el catàleg de Bosses a diari per oferir-te sempre els millors preus de Sacs estancs; i assegurar-nos que tens al teu abast el catàleg més ampli de material de esports extrems sense moure’t de casa.


La Policia Local de Nules farà ús de drons en la campanya citrícola – Ajuntament de Nules\nHome Històric La Policia Local de Nules farà ús de drons en la campanya citrícola\nLa Policia Local de Nules farà ús de drons en la campanya citrícola\nLa Junta Local de Seguretat, formada per l’alcalde de Nules, David García; el secretari general de la Subdelegació del Govern a Castelló, Gabriel Estevan de la Fuente, i representants de les forces de seguretat com ara la Guàrdia Civil, Policia Nacional adscrita a la Generalitat Valenciana, i Policia Local, i representants de Protecció Civil, Creu Roja, Parc de Bombers i Centre de Salut, s’han reunit per a tractar i coordinar diferents assumptes relacionats, entre d’altres, amb la campanya citrícola i la seguretat de les festes patronals en honor a la Mare de Déu de la Soledat que se celebraran del 4 al 14 d’octubre.\nSobre això, l’alcalde de Nules i regidor de Seguretat i Policia Local, David García, comenta que “davant la proximitat del començament de la campanya citrícola, s’ha parlat de diferents punts relacionats amb el desenvolupament d’aquesta campanya al nostre terme municipal i s’ha acordat per primera vegada que la Policia Local de Nules puga fer controls amb drons”.\nTambé s’han repassat els actes de festes, dia per dia, per a veure els efectius necessaris per a garantir la seguretat ciutadana durant els dies festius. Per tant, hi haurà un dispositiu especial en els actes més multitudinaris i també hi haurà més efectius en els actes taurins.\nEntre els assumptes tractats cal destacar la preocupació existent pel consum d’alcohol de menors en els dies festius, per aquest motiu es continuarà amb la campanya que va començar a les festes patronals de l’any passat.


Apunt Menorca 'Na Patarrà', de llegenda a paràbola social - Apunt Menorca\n‘Na Patarrà’, de llegenda a paràbola social\nLa llegenda de na Patarrà puja a escena de nou de la mà del compositor i músic, Antoni Pons Morlà, i de la dramaturga i directora teatral, Aina Tur. És la darrera aposta del Cor Illa de Menorca, un “espectacle total” que combina teatre, dansa, música i cant i que suposa una passa més en la trajectòria d’aquesta entitat cultural que aquest any compleix 15 anys de vida.\nPons Morlà assegura que aquesta obra, que qualifica de “cant d’amor a la terra”, planteja “un doble repte”: que funcioni i que agradi. I, en efecte, així és quan es presenta de primeres una creació d’aquesta envergadura, en la qual gairebé tot és nou. Només la llegenda popular i el poema que en va fer Ángel Ruíz i Pablo són elements coneguts. Però també aquests, que són la base de l’obra, han estat objecte de relectura.\nRevisió de la llegenda\nLa revisió del relat popular feta per Pons Morlà i per Tur, que han treballat a quatre mans en el projecte, cerca superar la interpretació innòcua que se sol derivar d’aquest tipus de tradicions per construir una espècie de paràbola i extreure’n un missatge coetani i amb càrrega reflexiva.\nL’element central, però, continua sent el pou de na Patarrà, una cavitat prehistòrica que es troba a poca distància del poblat talaiòtic de Torralba d’en Salort, a Alaior, i que, segons conta la llegenda, custodiava una geganta per salvaguardar l’aigua miraculosa que contenia.\nPassat per les mans del compositor i la dramaturga, l’argument muta i se situa en una Menorca atemporal, assolada per una gran sequera com a conseqüència de l’ús desmesurat que han fet d’aquest recurs natural els seus habitants. En aquest cas, l’aigua del pou es presenta com un element salvador però no per les seves qualitats miraculoses, sinó únicament i exclusivament per la seva essència, per ser el que és.\nNa Patarrà és una ficció amb pinzellades de realitat que lluny de renunciar a l’element màgic de les llegendes, representat aquí per la geganta-sacerdotessa i altres personatges imaginaris, el que fa és integrar-lo per reforçar-ne el missatge de denúncia social.\nEn total, aquest gran muntatge escènic ha requerit la participació de 130 persones, entre intèrprets, solistes, ballet -les ballarines són alumnes d’Alba Estudi de Dansa-, orquestra i equip tècnic. “Es una clara demostració de la grandesa, la generositat, l’entusiasme i la disciplina que ens mou”, explica Diego Dubón, president del Cor Illa de Menorca, alhora que recalca la seva convicció sobre les possibilitats de “fer un espectacle digne i rigorós amb valors locals”.\n© Fotografia www.menorcatalayotica.info


Qui som – Perfumes Julia\nPERFUMERIA JÚLIA, la perfumeria i cosmètica selectiva al servei de la bellea personal.\nAl 1939 Júlia Bonet Fité obre el primer establiment JÚLIA.\nAnna Maria Zamora, Melània Zamora, Immaculada Zamora.\nSocietat espanyola (1998)\nSociedat andorrana (1939)\nInici i consolidació\nAl 1939, Andorra és un país rural, sense teixit comercial i amb precàries comunicacions terrestres amb els seus països veïns; Espanya surt de la Guerra Civil i els productes bàsics són escassos, igual que a França. En aquest context, cal afegir-hi les dificultats de ser dona en aquells temps.\nEn aquesta etapa de la seva vida, va conèixer qui seria el seu marit, el Sr. Pere Zamora. Poc temps després de contreure matrimoni, aquest va deixar la seva feina i es va incorporar al negoci familiar.\nEll va contribuir fortament a mantenir l’equilibri família/negoci, gràcies al treball constant i a la dedicació conjunta del matrimoni així com de totes les persones del seu voltant. Es va impulsar el creixement del negoci amb obertures de nous punts de venda a tot el Principat.\nD’aquesta unió van néixer les seves tres filles, que es van acabar incorporant a la direcció del negoci familiar.\nAls anys 80, la senyora Júlia ja havia construït el nucli de l’actual organització. En aquella època ja tenia 11 establiments al Principat d’Andorra i una seu central amb un edifici vanguardista que aviat es convertiria en un dels edificis més emblemàtics d’Andorra.\nEn aquesta dècada, la família llença al mercat Eau de Toilette Júlia per a dona, una fragància elegant, fresca i natural, resultat de l’experiència recollida i es crea una estructura que permet la venda i difusió. Aquest és el primer producte de l’actual línia de productes Júlia.\nAls anys 90, Perfumeria Júlia tenia ja un gran volum de clients fidelitzats, majoritàriament d’Espanya i França que es desplaçaven cap als establiments andorrans per rebre consell dels millors professionals i adquirir productes de perfumeria i cosmètica selectiva.\nAl 1995, d’acord amb l’objectiu de buscar sempre el màxim benefici per al client i premiar la seva fidelitat, es crea la tarjeta “Júlia Card”, programa que compta actualment 700.000 clients, i que es complementa amb el llançament de la revista “Júlia News”, pionera durant els 90 en el sector perfumeria.\n“Créixer mantenint els valors de sempre”\nPERFUMERIA JÚLIA, encara que tingui un caràcter familiar i les seves arrels siguin andorranes, sempre ha mostrat determinació per créixer i exportar el seu model de negoci fora de les fronteres del Principat.\nAl 1999, es pren una gran decisió ja que l’empresa familiar es troba en un moment dolç, amb quinze establiments és líder en el mercat andorrà en distribució de perfumeria i cosmètica selectiva, és un referent de qualitat per a proveïdors i clients i, a més, la primera i la segona generació ja estan integrades en el grup directiu. En aquest context, la senyora Júlia empren un nou repte i inicia l’expansió pel territori espanyol amb l’obertura de dos nous establiments a Osca i Tarragona. Fins l’any 2001 l’aposta para créixer a Espanya és consistent i cautelosa a la vegada. S’inaugura Júlia Manresa, Reus i Rambla de Catalunya a Barcelona.\nLa gran expansió es concentra entre l’any 2002 i 2007, període en que es materialitzen 26 obertures a Espanya i 5 a Andorra. En sis anys es consolida la posició al Principat, a Catalunya i a Aragó i es desembarca a la Comunitat Valenciana, Madrid, Navarra, La Rioja, Andalusia i Cantabria.\nObertures durant aquesta fase a Espanya: Iradier, Tortosa, Terrassa, Castellón, Sabadell, Platja d’Aro, Portaferrissa, Zaragoza, Granollers, Vic, Logroño, Vilanova i la Geltrú, Pamplona, Valencia, Marbella, Puerto Banús, Rambla Catalunya 49, Elche, Alicante, Mataró, Terrassa II, Muntaner, Sitges, Almería, Madrid i Zaragoza II.\nAls anys 2008 i 2009 coincidint amb la desacceleració econòmica mundial, PERFUMERIA JÚLIA inaugura nous establiments a Figueres i a Andorra.\nAquests últims anys, el cicle econòmic ha estat desfavorable però, PERFUMERIA JÚLIA reprèn la seva expansió amb molta força. Al 2010 s’integren a l’empresa 3 nous establiments procedents de la tradicional cadena Perfumerías Ana i s’inaugura un punt de venda en l’exclusiu Centre Comercial Pedralbes Centre de Barcelona.\nAl 2011 comença amb l’obertura del segon establiment a la ciutat de Reus i el desè punt de venda a Barcelona, al centre Comercial La Illa; d’aquesta manera PERFUMERIA JÚLIA es consolida com un referent en el sector de la perfumeria i cosmètica a la Ciutat Comtal i Reus.\nAl 2011 es va convertir en un any especialment dur ja que el 3 de setembre mor la Fundadora i Presidenta de PERFUMERIA JÚLIA, la senyora Júlia Bonet i Fité. La senyora Júlia va ser una persona excepcional, lluitadora i honesta, amb una vida dedicada al negoci i al sector; se la coneix com una gran dona que va formar part de la transició d’un país. Tot i aquesta irreparable pèrdua, amb gran fermesa, les seves filles, Anna Maria, Melània i Imma, donen continuïtat a la seva inquietud de seguir fent créixer el negoci i firmen així, a finals d’any, l’adquisició de nou punts de venda en Madrid, de la Cadena familiar Perfumería Oriental.\nEl passat 23 de desembre de 2017 va donar lloc la nova obertura d’un dels establiments de Perfumería Júlia a Vilafranca. Aquest punt de venda disposa d’una superfície de més de 250m² on s’uneixen la tradició i l’experiència de Júlia combinats amb els millors principis actius cosmètics i un equip que compta amb molts anys d’experiència en el sector.\nÉs molt important destacar l’operació Oriental, no només per l’aposta decidida de seguir creixent, sinó també pel cop d’afecte que representa el fet de consolidar-se a la capital espanyola amb 10 punts de venda ubicats als carrers més estratègics i amb més de 60 conselleres de bellesa contractades, la majoria, d’Oriental.\nAquest esperit empresarial que presenta fins a dia d’avui, va permetre a PERFUMERIA JÚLIA, finalitzar el 2012 amb 50 punts de venda propis a tota Espanya i 20 a Andorra, amb l’obertura de Salamanca i iniciar el 2013 amb l’obertura al maig d’un nou establiment al Centre Comercial Gran Jonquera. En termes generals, PERFUMERIA JÚLIA es mostra satisfeta amb la seva forjada trajectòria durant tots aquests anys a nivell sectorial i afronta el futur amb responsabilitat, optimisme i els valors sòlids de sempre.\nPerfumeria Júlia ha estat guardonada en totes les edicions amb algun dels premis concedits, dels quals destaca el de «Millor Atenció al Client», aconseguit en 8 ocasions els anys 2004 – 2005 – 2006 – 2007- 2008 – 2009 – 2010 – 2012 – 2013 y 2014.\nMillor Perfumeria: (5 anys) 2006 – 2009 – 2013 – 2014 – 2015\nMillor Imatge: (6 anys) 2007 – 2008 – 2009 – 2014 – 2015 -2016\nMillor Iniciativa de Formació: (3 anys) 2010 – 2011 – 2016 – 2017\nMillor Iniciativa Comercial (2 anys) 2014 – 2015


HEROIS DE L'OLIMP - Llibreria El Cucut - Llibreria Online de L'Empordà - Comprar llibres\n/ HEROIS DE L'OLIMP\nHEROIS DE L'OLIMP\nEn Jason té un problema: no recorda de res. De cop s'ha despertat en un autobús escolar ple de nois i noies que van d'excursió. Pel que sembla, la seva nòvia es diu Piper i el seu ... RICK RIORDAN LA GALERA, S.A. EDITORIAL divendres, 1 de febrer de 2013\nAutor: RICK RIORDAN Editorial: LA GALERA, S.A. EDITORIAL Llançament: 01/02/2013 Ho demanem a l'editor\nEn Percy està confús. Quan s'ha despertat d'un llarg son, tot just recordava el seu nom. Encara li dura l'emboirament després que la lloba Lupa li digués que és un semidéu i l'entr... RICK RIORDAN LA GALERA, S.A. EDITORIAL dissabte, 1 de juny de 2013\nAutor: RICK RIORDAN Editorial: LA GALERA, S.A. EDITORIAL Llançament: 01/06/2013 Ho demanem a l'editor\nL'Annabeth està espantada. Quan estava a punt de retrobar-se amb en Percy després de sis mesos, sembla que el Campament Júpiter s'està preparant per a la guerra. Junt amb els seus ... RICK RIORDAN LA GALERA, S.A. EDITORIAL dimarts, 1 d'octubre de 2013\nAutor: RICK RIORDAN Editorial: LA GALERA, S.A. EDITORIAL Llançament: 01/10/2013 Ho demanem a l'editor\nEls tripulants de l'Argo II tenen dues opcions. La primera, tornar a casa amb l'estàtua d'Atena i intentar evitar la guerra entre el Campament Mestís i el Campament Júpiter. La seg... RICK RIORDAN LA GALERA, S.A. EDITORIAL dissabte, 1 de febrer de 2014\nAutor: RICK RIORDAN Editorial: LA GALERA, S.A. EDITORIAL Llançament: 01/02/2014 Ho demanem a l'editor\nGea necessita la sang de dos semidéus per despertar, i té previst sacrificar-los durant el Banquet de Spes, a Atenes. La tripulació de l'Argo II ho ha d'evitar, i tenen la temptaci... RICK RIORDAN KIMERA diumenge, 1 de febrer de 2015\nAutor: RICK RIORDAN Editorial: KIMERA Llançament: 01/02/2015 Ho demanem a l'editor


BEQUES PER A ENSENYAMENTS POST OBLIGATORIS NO UNIVERSITARIS - La Salle Bonanova\nEstudiants dels següents ensenyaments post obligatoris i superiors no universitaris:\nLa sol·licitud s’ha de presentar del 3 d’agost al 30 de setembre de 2021.\nCom a norma general, per sol·licitar una beca no cal presentar cap document; això no obstant, en qualsevol moment del procediment es podrà requerir l’aportació dels documents originals justificatius de les circumstàncies al·legades a la sol·licitud.\nRequisits establerts en l’article 4.1 del Reial decret 1721/2007, de 21 de desembre, pel qual s’estableix el règim de les beques i ajudes a l’estudi personalitzades. Els requisits de l’apartat d) s’han de complir el 31 de desembre de 2020.\nEls sol·licitants han d’estar matriculats en curs 2021-2022 en algun dels ensenyaments següents i haver obtingut les qualificacions indicades:\nEnsenyaments de grau superior de formació professional, d’arts plàstiques i disseny i d’ensenyaments esportius:\nEls sol·licitants de 1r curs han d’acreditar haver obtingut 5 punts a 2n curs de batxillerat, prova o curs d’accés.\nEls sol·licitants de 2n curs i de cursos posteriors organitzats per mòduls han d’acreditar que en el curs anterior van superar almenys un nombre de mòduls que suposi el 85% de les hores totals del curs al qual s’han matriculat.\nEnsenyaments de batxillerat, ensenyaments professionals de música i de dansa i grau mitjà de formació professional, ensenyaments professionals d’arts plàstiques i disseny i dels ensenyaments esportius:\nEls estudiants de 1r curs de batxillerat han d’acreditar que han obtingut una nota mitjana de 5 punts al 4t curs d’ESO o prova o curs que hi dóna accés.\nEls estudiants de 2n curs i de cursos posteriors organitzats per assignatures han d’acreditar que han superat totes les assignatures del curs anterior, amb excepció d’una.\nEls estudiants de 2n curs i de cursos posteriors organitzats per mòduls han d’acreditar que han superat en el curs anterior almenys un nombre de mòduls que suposi el 85% de les hores totals del curs al qual s’han matriculat.\nCicles formatius de grau bàsic i cursos de preparació de les proves d’accés a la formació professional\nEls estudiants de 1r curs han d’acreditar que han obtingut 5 punts en la prova o curs d’accés.\nEls estudiants d’altres cursos han d’haver superat totes les matèries del curs anterior.\nSegons els ingressos de la unitat familiar durant l’exercici fiscal de l’any 2020, s’estableixen els anomenats llindars o límits de renda. La quantitat de la beca s’estableix segons el llindar sota el qual quedi la renda familiar:\nFamílies d’1 membre 8.422,00 € 13.236,00 € 14.112,00 €\nFamílies de 2 membres 12.632,00 € 22.594,00 € 24.089,00 €\nFamílies de 3 membres 16.843,00 € 30.668,00 € 32.697,00 €\nFamílies de 4 membres 21.054,00 € 36.421,00 € 38.831,00 €\nFamílies de 5 membres 24.423,00 € 40.708,00 € 43.402,00 €\nFamílies de 6 membres 27.791,00 € 43.945,00 € 46.853,00 €\nFamílies de 7 membres 31.160,00 € 47.146,00 € 50.267,00 €\nFamílies de 8 membres 34.529,00 € 50.333,00 € 53.665,00 €\n– Quantia fixa associada a la renda (1.700 €)\n– Quantia fixa associada a la residència (1.600 €), si han de residir fora del domicili familiar durant el curs.\n– Quantia fixa lligada a l’excel·lència (50 €-125 €)\n– Quantia variable.\n– Beca bàsica (300 €)\n– Quantia fixa lligada a l’excel·lència (50 €-125 €).\n– Quantia variable. Els sol·licitants la unitat familiar dels quals hagi obtingut ingressos superiors al llindar 2 però inferiors al llindar 3 només tenen dret a la beca bàsica (300 €).\nTambé es denega la beca quan les activitats econòmiques de què siguin titulars els membres computables de la família tinguin un valor de facturació, en l’exercici anterior, superior als 155.500,00 €.\na) Quantia fixa lligada a la renda de l’estudiant (1.700 €)\n– Beneficiaris: estudiants (en règim presencial i de matrícula completa) de batxillerat, formació professional de grau mitjà i de grau superior, ensenyaments artístics professionals, ensenyaments esportius, ensenyaments artístics superiors o ensenyaments religiosos o militars superiors.\n– Requisit econòmic: no superar el llindar 1 de renda i patrimoni familiar.\nb) Quantia fixa lligada a la residència de l’estudiant durant el curs escolar (1.600 €).\n– Cal acreditar la necessitat de residir fora del domicili familiar durant tot el curs escolar, per raó de la distància entre aquest i el centre docent, els mitjans de comunicació existents i els horaris lectius.\n– Requisit econòmic: no superar el llindar 2 de renda i patrimoni familiar.\n– Beneficiaris: estudiants d’ensenyaments no universitaris.\n– Requisit econòmic: no superar el llindar 3 de renda i patrimoni familiar.\n– Aquesta beca és incompatible amb la quantia fixa lligada a la renda de la persona sol·licitant.\nLa beca pot incloure una quantia variable i diferent per als diferents sol·licitants que resulta de la ponderació de la nota mitjana de l’expedient de l’estudiant i de la seva renda familiar. L’import mínim és de 60,00 euros (més informació a l’article 9 de la convocatòria).\ne) Els beneficiaris de beca amb domicili familiar a l’Espanya insular, o a Ceuta o Melilla, que utilitzin transport marítim o aeri per accedir al centre docent des del seu domicili, disposaran de 442 € més sobre la beca que els hagi correspost.\n– Aquesta quantitat addicional és de 623 € per als becaris amb domicili familiar a les illes de Lanzarote, Fuerteventura, Gomera, Hierro i La Palma, Menorca i les Pitiüses. Aquests complements de beca també són aplicables als alumnes matriculats en centres oficials de batxillerat a distància que resideixin en territori insular que no tinguin centre associat o col·laborador.\n– En el cas que l’estudiant hagi de desplaçar-se entre les Illes Balears o les Illes Canàries i la Península, les quantitats seran de 888 € i 937 €, respectivament.\nPer a la concessió d’aquestes quantitats addicionals s’aplica el llindar 2 de renda familiar.\nf) Quantia fixa lligada a l’excel·lència (50 € – 125 €)\n– Beneficiaris: estudiants (en règim presencial i de matrícula completa) de batxillerat, formació professional de grau mitjà i de grau superior, ensenyaments artístics professionals, ensenyaments esportius, ensenyaments artístics superiors o ensenyaments religiosos.\n– Requisit econòmic: no superar el llindar 2.\n– Requisit acadèmic: tenir una nota mitjana en el curs anterior igual o superior a 8.\nPodeu demanar assessorament telefònic, si necessiteu ajut per a fer la sol·licitud, trucant al 93.254.09.54 o per correu electrònic a secretaria@bonanova.lasalle.cat .\nDestinataris:Alumnes escolaritzats en centres educatius espanyols que acreditin la necessitat específica de…


Matí de sol i boires i tarda de núvols\nBaixaran les temperatures durant les pròximes hores, però durant el dia tornarà a fer força xafogor. El dia el començarem amb moltes boires, alguns núvols a la costa i més sol a l'interior. Al migdia augmentaran els núvols, però no s'esperen pluges.\nNéstor Gómez 20/10/2013 - 22.36 Actualitzat 21/10/2013 - 20.16\nNova setmana, temps igual. L'atmosfera es troba en un bucle sense fi en què el temps i les temperatures variaran poc al llarg de la setmana, i si som atrevits podríem dir que tampoc variaran durant la resta del mes.\nSol, boires i núvols. El dia s'ha despertat amb sol, però també amb molts bancs de boira i núvols baixos a l'interior. A la costa, el sol del matí es taparà i cobrirà el cel de les comarques del litoral i prelitoral. A la tarda, els núvols alts i prims augmentaran per ponent i se superposaran als baixos de la costa. No plourà enlloc.\nXafogor. A primera hora, les temperatures seran més baixes, sobretot a les Terres de l'Ebre i Pirineus. Cap al migdia s'espera un migdia bastant xafogós. Les màximes s'allunyaran una mica més dels 30 ºC però amb facilitat se superaran els 25.\nTemperatures mínimes d'avui:\n· La nit més freda: 0 ºC a Das, Cerdanya.\n· La capital de comarca més freda: 8 ºC a la Seu d'Urgell.\n· La nit més càlida: 20 ºC a Barcelona, Cubelles i Sant Feliu de Guíxols.\nAl País Valencià farà sol al matí i arribaran més núvols a partir de primera hora de la tarda. Cel més ennuvolat a les Balears, sense pluges significatives.\nEl temps de dimarts i propers dies.\nEl temps matí, 21/10/2013


Llar - Forcadell\nSegur For Team ofereix un ampli ventall de companyies amb les quals treballar i una extensa varietat de pòlisses, adaptables a les diferents necessitats que puguin requerir els clients.\nEn funció de les característiques de la seva llar, dels capitals garantits i del tipus d'habitatge, la corredoria buscarà la pòlissa que millor s'ajusti a les necessitats del client. A més, amb Segur For Team, està garantida una revisió exhaustiva de les cobertures de la comunitat, per evitar duplicitats.\nAssegurances de Llar:\nRisc extensiu i de la natura\nAssegurances de Comunitats de Propietaris: aquest tipus d'assegurança cobreix, en una comunitat de propietaris, els elements del continent (unitats de construcció, piscines, murs, fanals, frontons, instal·lacions de subministraments, etc.), del contingut (mobles, taulells, eines, vidres, miralls, extintors, etc.) i els jardins de la mateixa.\nAssegurances Segona Residència: Segur For Team també proporciona assegurances per segon habitatge i assessorarà perquè el client conegui quines són les cobertures més adequades per a habitatges habitats de forma esporàdica.\nUna assegurança per a cada llar


Jornada d'Innovació democràtica a la ciutat | Notícies\nPublicat el Dimarts, 15 Maig 2018 12:08\nL'Ajuntament de Barcelona organitza una jornada que explorarà nous models per pensar, imaginar i construir la ciutat, que garanteixin drets fonamentals per a la participació democràtica, que entenguin i dialoguin amb els conflictes urbans, que fomentin l'autonomia i l'autoorganització de la ciutadania i que posin l’atenció en les intel·ligències i els coneixements existents a la ciutat.\nLa jornada es celebrarà el proper dijous 17 de maig a la Fàbrica de Creació Fabra i Coats.\n+ ifno i inscripcions\nTambé es presentarà la nova versió de Decidim, la plataforma digital de participació desenvolupada per l'Ajuntament de Barcelona. La plataforma està feta amb programari lliure i, a dia d'avui, ja la utilitzen més d'una trentena de ciutats i organitzacions de tot el món. Una eina que estem adaptant per facilitar la participació a Torre Jussana.\nFinalment, se celebrarà la inauguració del Laboratori d’Innovació Democràtica, que vol ser un espai de trobada, un ateneu de formació i experimentació política i un laboratori de desenvolupament de noves tecnologies i pràctiques col·laboratives, amb un programa orientat a resoldre problemes i reptes urbans de manera compartida, crítica i participada, amb especial atenció als processos democràtics, d'innovació social i de gestió de comuns urbans.


El pla de Colau que centrifuga els hotels rep una allau d’al·legacions | Catalunya | EL PAÍS Catalunya\nEl pla de Colau que centrifuga els hotels rep una allau d’al·legacions\nHotelers, veïns, empresaris i grups polítics presenten desenes d'esmenes al PEUAT\nBarcelona 8 JUN 2016 - 19:59\tCEST\nUn turista, en un pis turístic de la Barceloneta. A. G.\nEl Pla Especial Urbanístic d’Allotjaments Turístics (PEUAT), que centrifuga a la perifèria els futurs hotels o albergs i prohibeix l'obertura de nous pisos turístics, rebrà una allau d'al·legacions: tant d'actors que el consideren massa restrictiu com els qui voldrien que anés a més. Hotelers, empresaris, la patronal dels apartaments, els grups municipals, la FAVB o els veïns que aposten pel decreixement preparen desenes d'esmenes al que fins ara és el més ambiciós pla del govern de l'alcaldessa Ada Colau. El període d'exposició pública finalitza dimarts que ve. La incògnita ara és si el govern portarà el pla a aprovació definitiva durant el ple de juliol o després de l'estiu.\nMés de la meitat dels edificis del Gòtic tenen pisos turístics\nLa victòria de Colau paralitza l’hotel de luxe del Deutsche Bank\nFonts municipals afirmen que “dependrà del volum i contingut de les al·legacions”, que “volen estudiar bé per integrar visions diferents que permetin tenir una eina útil que prioritzi l'interès públic i el preservi davant els interessos legítims del sector privat”. L'objectiu últim és, afegeixen, “protegir l'habitatge per als barcelonins davant l'allotjament turístic creixent”. També necessitarà consens polític. El PEUAT, paral·lel a la moratòria de noves llicències que finalitza l'1 de juliol (encara que es pot prorrogar) ja està aprovat inicialment, de manera que es poden sol·licitar llicències en algunes zones de la ciutat.\nHotelers. El Gremi d’Hotels presentarà al·legacions pròpies i ho faran els seus agremiats, explica el seu president, Jordi Clos. La seva major discrepància és el punt que afirma que els hotels existents que no compleixen amb les condicions dels futurs establiments (zones de creixement, nombre de llits permesos, distàncies entre hotels, ample de carrers, etc.) són “disconformes”, per la qual cosa no poden fer grans reformes. Els hotelers consideren que es condemna “la planta hotelera a l'obsolescència”. Clos recorda que el PEUAT declara disconformes 300 establiments amb caràcter retroactiu. Si no són centenars, “desenes” d’ells presentaran al·legacions.\nEmpresaris afectats. Un altre paquet d'al·legacions vindrà dels empresaris amb projectes hotelers afectats per la moratòria, que no els permetrà desenvolupar hotels en edificis que havien comprat. Diversos despatxos d'advocats redacten al·legacions en paral·lel als contenciosos administratius presentats i demandes sol·licitant compensacions.\nApartaments turístics. El president d’Apartur, la patronal que representa als 7.600 pisos turístics amb llicència, Enrique Alcántara, explica que les seves al·legacions qüestionaran que el PEUAT permeti obertures d'hotels, albergs o pensions però “ni un nou apartament, tret que se situï a la perifèria si es tanca un a una altra zona”. “És discriminació”, afirma. També esmenaran que només es puguin situar nous pisos turístics a la perifèria i en espais que no fossin habitatge el juliol de 2015: “És absurd, de facto prohibeix l'activitat”.\nAssociacions veïnals. La Federació d’Associacions de Veïns de Barcelona (FAVB) rebutja que el PEUAT divideixi la ciutat en zones amb diferents nivells de restricció: “Hauria de fixar decreixement o creixement zero a tota la ciutat”, afirma Joan Balañach, que també és contrari a la possibilitat de rescatar llicències de pisos turístics a la perifèria.\nBarris turístics. L’Associació de Barris por un Turisme Sostenible (ABTS) ja té desenes d'al·legacions preparades dels barris més pressionats, explica Sònia Fabra. L'entitat veu el pla poc valent, “de mínims", i demanarà que fixi "decreixement en tota la ciutat" i que les llicències no siguin "eternes, per sempre".\nCiU demana la retirada del pla. El seu regidor Jordi Martí va rebutjar ahir de ple un pla que tindrà “efectes socials, econòmics i urbanístics de gran impacte en els propers anys”. Martí va considerar que el PEUAT conté plantejaments “que voregen la il·legalitat per les seves mancances jurídiques”. Les seves al·legacions també rebutjaran la disconformitat de part de la planta hotelera, que no inclou impacte sobre les finances públiques i que és contrari a la competència. Martí ha alertat de les “greus conseqüències” que pot tenir la judicialització per l'Ajuntament: “Ens exposem al fet que més ràpid que tard algun tribunal digui que no s’ajusta a la llei”.\nCiutadans, també esmena a la totalitat. El regidor Koldo Blanco explica que a més de la regulació concreta que planteja el PEUAT, les seves 50 al·legacions també rebutjaran "la part expositiva". "Des del punt de partida hi ha aspectes clau que no compartim", diu. Al·legaran contra els radis de densitat entre hotels, per incentivar trasllats i contra la disconformitat dels hotels del centre.\nERC, revisar les zones i més inspectors. El regidor Jordi Coronas explica que les al·legacions dels republicans demanaran revisar les zones que preveu el PEUAT i que el pla contempli, a més de barris, “eixos com la Diagonal, Gran Via o avinguda de Roma”. També reclamaran facilitar els trasllats de llicències d'apartaments. I finalment exigiran com a condició per votar a favor del projecte “un pla de xoc d'inspecció de pisos turístics amb calendari i pressupost”.\nLa moratòria turística de Colau provoca una bombolla hotelera


Últimes novetats del mòdul d'Incidències\nSignar sessió, ara més fàcil\nAfegim un accés directe en el control diari d’incidències per facilitar el procés de signar sessions.\nTota la informació, novetats i funcionalitats del Mòdul d’Incidències la trobaràs a la guia d’usuari.\nIncidències fora de l’horari lectiu?\nPer imputar aquelles incidències que es produeixen fora de classes, és a dir, als passadissos, al pati o a qualsevol altra instal·lació del centre, caldrà crear 2 franges horàries, a primera i última hora del dia lectiu.\nTanmateix, per reportar una incidència, és tan fàcil com utilitzar el cercador de la pàgina d’inici per trobar l’alumne en qüestió, i crear una programació de secretaria. A continuació, caldrà seleccionar el motiu de la incidència per tal de reportar-la.\nSi vols aprendre com fer-ho pas a pas, accedeix a aquest enllaç: Com registrar incidències fora de l’hora de classe?\nA poques setmanes d’acabar el curs era important, a l’hora d’avaluar, tenir en compte qualsevol eventualitat o falta d’assistència relacionada amb l’alumnat, i mantenir informats als seus familiars.\nPer aquest motiu, volem recordar-te que disposes de diferents tipus d’informes d’incidències que t’ajudaran a tenir un bon seguiment de tot l’alumnat. Aquests informes són:\nInforme detallat d’incidències: podràs visualitzar a quin alumne se li ha afegit una incidència, la data, l’hora la qual correspon (primera, segona…), l’assignatura i el tipus d’incidència (absència, conducta, deures, etc.), el professor que l’ha creada, i si està justificada i/o notificada.\nInforme per incidència: veuràs gràficament el nombre de faltes de cada incidència que se l’ha assignat a l’alumne seleccionat. Segons el rang que hagis filtrat a través de les dates, veuràs a quina hora i dia se li ha assignat la falta.\nInforme per alumne i incidència: podràs visualitzar el llistat de l’alumnat d’un curs en concret, amb la quantitat de cada tipus de faltes que se li ha assignat, com també el nombre que estan justificades o no.\nInforme detallat de notificacions: podràs veure la llista d’alumnes del curs que hagis seleccionat a través dels filtres, amb la data i hora la qual es va assignar la falta i de l’última notificació que es va realitzar, el tipus de falta i l’assignatura a la qual està associat l’alumne.\nInforme de notificacions de paquets: veuràs tots els paquets de notificacions que hagis realitzat, amb la seva data i hora i l’estat, és a dir, si el familiar l’ha revisat o no, i per tant, si l’ha justificat o no.\nResum d’absències: podràs consultar el nombre d’alumnes amb absentisme (en tant per cent) segons l’horari.\nInforme de firmes del professorat: veuràs quin professor ha signat sessió d’una aula en concret, quin dia i hora i en quina assignatura.


La Fiscalia demana al Suprem mantenir els dos anys inhabilitació de Mas pel 9N\nLa Fiscalia del Tribunal Suprem ha sol·licitat aquest dimecres a la Sala Penal de l'alt tribunal que confirmi la condemna de dos anys d'inhabilitació i 36.500 euros a l'expresident de la Generalitat Artur Mas per desobeir el Tribunal Constitucional amb l'organització de la consulta del 9 de novembre de 2014. "Va ser un desafiament a la legalitat", ha dit el fiscal Jaime Moreno.\nLes pitjors vacances menorquines d'Artur Mas\nLa Sala Penal del Tribunal Suprem -formada pels magistrats Luciano Valera, Alberto Jorge Barreiro, Antonio del Moral, Vicente Magre i Eduardo de Porres- ha celebrat una vista per revisar els recursos presentats per Mas i per l'exvicepresidenta Joana Ortega contra la sentència imposada al març de 2017 pel Tribunal Superior de Justícia de Catalunya (TSJCV).\nOrtega va ser condemnada a un any i nou de mesos d'inhabilitació ia una multa de 30.000 euros, i de l'exconsellera d'Ensenyament Irene Rigau va resultar penada amb un any i sis mesos d'inhabilitació i al pagament de 24.000 euros.\nUna sessió que ha durat una hora i mitja, en la qual el representant del Ministeri Públic ha intentat desmuntar els principals arguments de les defenses com que la notificació de la providència del Tribunal Constitucional en què se suspenia el 9N no va arribar als acusats i que no coneixien si hi havia algun requeriment.\n"El que és formalista és venir a dir que perquè no es va fer un apercebimiento ja no es pot incórrer en una responsabilitat penal", ha dit el fiscal Moreno, que ha recordat que la mateixa jurisprudència expressa que la manca de notificació o de requeriment exprés no pot incomplir el seu acatament. "Va ser un desafiament a la legalitat", ha insistit.


Holiday home Kastel Stafilic 46 with Outdoor Swimmingpool Kastela Croàcia - Ofertes d'hotels amb els MILLORS DESCOMPTES EN LÍNIA\nAl visitar Castell Stafilic, vosté es sentirà com a casa a Holiday home Kastel Stafilic 46 with Outdoor Swimm, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nHoliday home Kastel Stafilic 46 with Outdoor Swimm també ofereix moltes instal.lacions per enriquir la seva estada a Castell Stafilic. Els clients de l'hotel poden gaudir de caixa forta.\nGaudiu de les comoditats d'alta gama com ara aire condicionat, calefacció, aparell de televisió, TV satèl•lit/cable, reproductor de DVD/CD per tal de relaxar-vos després d'un cansat dia. L'hotel compta amb una llista completa de comoditats, com piscina exterior, parc infantil, billar, ping pong. Les seves instal.lacions de primera i una situació excelent fan de Holiday home Kastel Stafilic 46 with Outdoor Swimm la base perfecta per a gaudir de la seva estada a Castell Stafilic.


Màxima de 32ºC i mínima de 16ºC. La fresqueta era agraïda a primeres hores del matí. Es notava la frescor, tot i tenir un sol esplèndid. A partir de la tarda el termòmetre anava escalant davant un sol net i amb una mica de Garbinada. Encetem setmana i tornem al "cole". Enric ens espera per treure el rovell a les articulacions, un cop es queden agarrotades el cap de setmana. Possiblement l'aigua era més freda, però havien d'escapar-nos de lamentacions que la feina ens esperava. 1350 mtrs en total amb varietat d'elements i reincidint en el tema peus de crol i alguna variant de l'apnea. Bon entrenament compartint braçades amb la màquina del Xavi. Avui un vídeo en directe de l'indomable Bob Dylan. Knockin' On Heaven's Door, un tema composat pel mestre de Minnesota; per la pel·lícula Pat Garrett y Billy The Kid de l'any 1973. Els més joves ... la vam conèixer de la mà dels Guns N'Roses amb la seva particular versió. El tema és d'aquells genuï de tota la vida.


Touristforum - Alemanya amb nens - Especial Setmana Santa\nAprofiteu aquesta Setmana Santa per fer una escapada divertida i plena d'il·lusió amb els més petits. Un viatge de 5 dies a Alemanya, pensat especialment per fer amb nens, amb les visites als Parcs Playmobil i Legoland com visites estrella. Dormint a Nuremberg i Ulm, es tracta d'un viatge molt còmode per fer en cotxe de lloguer, i que farà d'aquesta Setmana Santa unes vacances inoblidables en família.\n1. Visitareu Munich, capital de Baviera, amb múltiples opcions per a la diversió de tota la família.\n2. Coneixereu Nuremberg i Ulm, ciutats històriques amb castells, torres i cascs antics de conte.\n3. Inclou entrades al Playmobil Funpark i al Parc Legoland, 2 paradisos per a nens, i no tan nens!\nDia 1. Vol a Munich - Nuremberg\nPresentació a l'aeroport d'origen 90 minuts abans de l'hora prevista de sortida del vostre vol cap a Alemanya. Facturació, embarcament i sortida destinació Munich. A l'arribada, recollida a l'aeroport del cotxe de lloguer que fareu servir durant aquests dies. Recomanem agafar un vol a primera hora del matí, per visitar la ciutat de Munich a la vostra arribada. És una ciutat molt bonica amb nombrosos punts d'interès. A més del nucli històric destaquem tres punts indicats per visitar amb els nens. L'Olympia-Park a les instal·lacions dels Jocs de 1972 té tot tipus d'atraccions entre les quals destaquen el Tour d'Aventura, la torre olímpica o la caminada pels sostres. El Deutsche Museum o Museu Alemany és un dels millors museus de tècnica, ciència i tecnologia del món amb tot tipus d'exhibicions. Els nens simplement al·lucinaràn. L'última opció és Bavaria Filmstadt, la ciutat del cinema. Un parc temàtic sobre el setè art amb tot tipus d'atraccions com les pel·lícules d'Astèrix o cinemes en 4 Dimensions. A mitja tarda, sortiu de Munich cap a Nuremberg, i en un trajecte de poc més d'una hora, arribareu a aquesta bonica ciutat de conte on passareu les dues primeres nits. Check-in a l'hotel seleccionato i nit a Nuremberg.\nAvui teniu inclòs en el preu l'entrada al Parc Playmobil, amb tota mena de jocs basats en figures de Playmobil. És un lloc ideal per a nens petits i grans, al costat de la ciutat de Nuremberg. Deixeu també temps per visitar Nuremberg, una ciutat que us fascinarà. Tot i ser una ciutat important i capital de la regió de Francònia, el casc històric emmurallat als peus del castell medieval li confereix un gran encant. És un lloc ideal per passejar i deixar-se seduir per la història. Nit a Nuremberg.\nDia 3. Nuremberg - Ulm\nAprofiteu el matí per acabar de visitar aquesta ciutat. Us recomanem, per exemple, la visita al Deutsche Bahn Museum (Museu del ferrocarril). Després de dinar, preneu l'autopista que en menys de dues hores us deixarà a Ulm. Podreu passar la tarda en aquesta bonica ciutat, on almenys hi ha dues visites imprescindibles: la torre de la catedral (la més alta d'Alemanya) i el bonic barri de pescadors al costat del riu. Check-in a l'hotel seleccionat i nit a Ulm.\nAvui els més petits viuran una de les experiències més esperades del viatge, la visita al Parc Legoland d'Ulm. Teniu l'entrada al Parc inclosa en el preu del viatge. Es tracta d'un gran parc d'atraccions construït amb peces de Lego. Té una gran quantitat d'atraccions per a nens i per a adults i tot tipus de shows, botigues, restaurants, etc. És molt divertit i alhora molt original pels elements amb els que està construït. Nit a Ulm.\nDia 5. Retorn des de Munich\nSegons l'hora de sortida del vol de tornada, fins i tot podreu aprofitar per a les últimes compres o visites a Ulm. Sortida cap a l'Aeroport de Munich en un còmode trajecte per autopista d'unes 3 hores. A l'arribada, devolució del cotxe de lloguer unes dues hores abans de l'hora prevista de sortida del vol. Facturació i embarcament en el vol amb destinació el vostre aeroport d'origen. Arribada i final del viatge.\nEl preu de "Alemanya amb nens - Especial Setmana Santa" inclou\nVols anada i tornada a Munich amb taxes d'aeroport\n4 dies cotxe de lloguer seleccionat\n2 Nits a Nuremberg a l'hotel amb règim seleccionat\n2 Nits a Ulm a l'hotel amb règim seleccionat\nEntrades al Playmobil Funpark\nEntrades al Parc Legoland\nLego Friends LEGOLAND® Deutschland Resort\nPirates © Playmobil FunPark\nLego® Ninjago® World LEGOLAND® Deutschland Resort\nAdventure Land LEGOLAND® Deutschland Resort\nPlaymobil FunPark © Playmobil FunPark\nUlm © Germany Travel


Atenció psicopedagògica - Escola Pia de Caldes\nEquip psicopedagògic interdisciplinari\nEspecialistes en psicologia, logopèdia, educació i clínica que atenen l’alumnat i assessoren la comunitat educativa.\nDes de l’Equip Psicopedagògic de l’Escola Pia de Caldes oferim un servei d’assessorament a tota la comunitat educativa per tal d’orientar els processos d’educació i aprenentatge de l’alumnat. \nLa funció principal de l’equip és vetllar per l’atenció a la diversitat de l’alumnat i donar resposta a les seves necessitats educatives i/o emocionals, coordinant esforços i recursos amb l’equip educatiu, les famílies i els especialistes externs quan cal.\nL’Equip Psicopedagògic el formem professionals de l’àmbit de la psicologia i la logopèdia, amb experiència en el món de l’educació i la clínica, que coordinem les diferents etapes de l’escola.\nCoordinació i assesorament\nA l'equip educatiu per dur a terme les accions necessàries amb l'alumnat així com també amb altres professionals del món educatiu, social i psicològic (EAP, centres privats, reeducadors/es...)\nVetllem per l'orientació acadèmica de l'alumnat usant les proves psicopedagògiques i els instruments necessaris.\nPromovem iniciatives per ta lde millorar els resultats escolars de tot l'aulmnat.\nAtenem i orientem a les famílies per acompanyar-les en els processos educatius i afectius.\namb les famílies, l'equip docent i l'alumnat.\nProves individuals i col·lectives\nAdministrem proves individuals i col·lectives i fem un seguiment de l'alumnat a nivell d'aprenentatge, de desenvolupament personal i d'orientació professional.\nL’equip Psicopedagògic mantenim un contacte continu amb l’equip educatiu per valorar casos en els quals s’observa alguna necessitat individual o col·lectiva dins del procés d’aprenentatge i dur a terme un pla d’actuació.\nA l'inici de l'escolarització realitzem el seguiment dels infants en la seva adaptació. A més a més, al llarg de l'etapa fem una valoració de la parla i el llenguatge a tot l'alumnat.\nA més, avaluem les aptituds psicomotrius i fem una primera valoració de la conducta.\nAl final de l'etapa valorem les aptituds d'aprenentatge i, en especial, la maduresa lectoescriptora per afrontar el pas a l'Educació Primària.\nEn aquesta etapa valorem les dificultats específiques d'aprenentatge, així com les altes capacitats.\nCada dos anys administrem proves per valorar les aptitutds d'aprenentatge adquirides, l'atenció i concentració.\nCada any avaluem el clima de l'aula a través d'un sociograma, fet que ens permet assessorar a l'equip educatiu.\nEn aquesta etapa valorem les aptituds generals per detectar dificultats específiques d'aprenentatge i/o altres capacitats. A més a més , avaluem la personalitat de l'alumnat.\nRealitzem sociogrames a tots els cursos de l'ESO per tal de conèixer el clima d'aula i detectar possibles casos d'assetjament.\nA 4t d'ESO valorem els interessos professionals de tot l'alumnat i, d'aquesta manera, podem realitzar l'orientació dels estudis posteriors.\nAdministrem una batería de proves que valoren les aptituds i la personalitat a to l'alumnat de segon de Batxillerat. També passem aquestes proves a l'alumnat nou que entra a l'escola, tant a primer com a segon.\nAl llarg de tota l'etapa, realitzem xerrades sobre la possible orientació futura a través de l'eina UNPORTAL.\nDurant el CFGM realitzem un sociograma per tal de conèixer el clima d'aula i les realicions socials de tot l'alumnat.\nBLOG D'ASSESSORAMENT DE L'EQUIP PSICOPEDAGÒGIC


L'equip de treball dels pressupostos participatius de Solsona reuneix 40 persones - Regió7\nL'equip de treball dels pressupostos participatius de Solsona reuneix 40 persones\n01·01·20 | 20:25\nUna quarantena de solsonins més grans de 16 anys integren l'equip de treball del pressupost participatiu de Solsona per als exercicis 2020 i 2021. Són els que van acceptar la invitació de l'Ajuntament a partir d'un sorteig aleatori. La primera trobada de treball, en què es durà a terme una tempesta d'idees i propostes, serà el 16 de gener, tot i que els integrants de l'equip ja es van reunir fa dues setmanes en la sessió de presentació del procés.\nEl consistori ha obert un període de recollida de propostes en les quals tothom pot descriure la proposta d'acció, que ha de ser de millora en el manteniment de la via pública del municipi, i especificar en quin àmbit d'actuació se circumscriu (urbanització de places i carrers, parcs i jardins, altres espais o equipaments públics, enllumenat, seguretat viària, eficiència energètica, gestió de residus, etc.). Així mateix, es demana concretar el criteri per argumentar la necessitat de la proposta. L'equip de treball també recollirà aportacions ciutadanes del seu entorn per posar-les damunt la taula el dia 16 de gener.\nEn aquesta tercera edició del pressupost participatiu s'ha doblat el volum de persones interessades a formar part de l'equip de treball respecte dels anys anteriors, una situació valorada molt positivament per la regidoria de Participació, que encapçala Joan Parcerisa. Les properes sessions, a banda de la del 16 de gener, tindran lloc el 30 de gener, quan es durà a terme una visita de camp; el 13 de febrer, per aprofundir en les propostes, i el 19 de març, per validar-les i aprovar-les.


ILGA-Europe - Som Com Som\nSom Com Som és membre actiu i responsable dels informes de revisió d’Andorra de l’ILGA-Europe\nConsulta la revisió d’Andorra del 2016 aquí:\nDescripció de l’òrgan europeu ILGA:\nILGA – Europe es tracta d’un grup de defensa de la promoció dels interessos de lesbianes, homosexuals , bisexuals , transsexuals i Intersexuals , a nivell europeu. Entre els seus membres figuren 407 organitzacions de tot Europa. L’Associació gaudeix d’estatus consultiu en el Consell Econòmic i Social de les Nacions Unides (ECOSOC) i l’estat de participació en el Consell d’Europa. ILGA-Europe treballa per promoure la igualtat i la no discriminació de les persones LGBTI en l’asil, l’educació, l’ocupació, el dret de família, dret de reunió, crims d’odi, la incitació a l’odi i la salut. Treballa a tot el món per protegir els defensors de drets humans, les persones trans i intersexuals.\nL’Associació proporciona fons i la formació dels seus 407 organitzacions membres per maximitzar l’eficiència i l’ús dels recursos per part d’organitzacions LGBTI a la feina cap a l’assoliment dels seus objectius per maximitzar l’impacte del treball d’incidència a nivell europeu i per garantir la sostenibilitat del moviment LGBTI a Europa.\nILGA-Europe treballa amb institucions de la UE, el Consell d’Europa i l’Organització per a la Seguretat i la Cooperació a Europa per promoure la igualtat de pressió i promoció, incloent el suport a l’adopció de la proposta de Directiva de la UE contra la discriminació, que prohibiria la discriminació en l’ motius d’edat, discapacitat, religió o creences i orientació sexual en tots els àmbits de competència de la UE.\nTambé s’usa el litigi estratègic en el Tribunal Europeu de Drets Humans i el Tribunal Europeu de Justícia per posar fi a la discriminació, mitjançant la identificació de bretxes en les proteccions, encoratjar les organitzacions i individus per desenvolupar processos judicials, i donar suport aquests casos amb recursos legals i escrits amicus curiae.


Recepta tibetana Bhatsa Marku\nCelebrem el mes del Saka Dawa\n40 g de formatge sec Chuship —de iac— (o parmesà ratllat)\n12 g de sucre morè\nDri Mar (de iac, en botigues especialitzades)\nEl 'bhatsa marku' és un bon exemple de les menges que acompanyen les celebracions tibetanes, que es basen en menjar blanc, com en diuen. Així, el formatge, la mantega, el sucre, els noddles i l'arròs agafen protagonisme en els plats de festa. Una d'aquestes és el Saka Dawa, durant la qual s'honora la concepció, el naixement, la il·luminació i la mort del Buda amb bones accions, caritat i espiritualitat. De fet, el Saka Dawa és el nom que rep el quart mes del calendari lunar tibetà i que sovint coincideix amb els nostres mesos de maig i juny. Es tracta d'un període dedicat a sembrar actituds positives (mèrits), les llavors del bon karma que acabaran per fer-nos millors persones. El dia de la lluna plena (Saka Dawa Duchen), al bell mig del mes, és un dels moments més assenyalats per als budistes tibetans.\nBarregeu la farina i l’aigua, pastant-ho, fins que obtingueu una pasta ferma.\nDoneu-li forma de xurro allargat i prim. Talleu el xurro a trossets d’1 cm.\nPoseu els trossets de massa en un bol i, si veieu que s’enganxen, afegiu-hi una mica de farina i barregeu-ho.\nPoseu aigua en un cassó i, quan arrenqui el bull, tireu-hi la pasta. Abaixeu el foc i coeu-ho 5 min, fins que els trossets de pasta flotin.\nEscorreu la pasta i torneu-la a posar al cassó. Afegiu-hi la mantega, el sucre i el formatge i escalfeu-ho a foc baix, sense deixar-ho de remenar, perquè s’integrin bé tots els ingredients.


Paula Cruz, amb "Cuerpo a tierra", 1r premi de l'exposició fotogràfica "Recreació, oci i gènere" d'EUSES Terres de l'Ebre | Euses - Campus Terres de l'Ebre (Tarragona)\nCampus Terres de l'Ebre > Actualitat>Paula Cruz, amb “Cuerpo a tierra”, 1r premi de l’exposició fotogràfica “Recreació, oci i gènere” d’EUSES Terres de l’Ebre\nPaula Cruz, amb “Cuerpo a tierra”, 1r premi de l’exposició fotogràfica “Recreació, oci i gènere” d’EUSES Terres de l’Ebre\nL’estudiant del Grau en Ciències de l’Activitat Física i de l’Esport Paula Cruz ha obtingut el primer premi en l’exposició fotogràfica “Recreació, oci i gènere” amb una imatge que porta per títol “Cuerpo a Tierra”. L’exposició s’ha organitzat en el marc de l’assignatura Recreació, oci i turisme que imparteix la professora Dra. Núria Gil. El segon premi ha recaigut sobre Josep Ruiz, amb la imatge “La planxa natural”, mentre que el tercer premi ha estat per l’obra “L’autèntic swing”, d’Albert Freissinier. Els premiats han rebut un val per adquirir material esportiu.\nXavier Nadal Mestre, director acadèmic de l’EUSES a Terres de l’Ebre, ha inaugurat l’esmentada exposició fotogràfica, els autors de la qual són els estudiants de 4t curs del Grau de CAFE. Els objectius de l’exposició, segons la professora de l’assignatura, Dra. Núria Gil, són “desenvolupar la creativitat de l’alumne, oferir una altra mirada al fet esportiu i al temps de l’oci, aportar el seu esforç creatiu al seu entorn social, implicar-se amb el grup i la institució i conservar una tasca realitzada i tangible de la primera promoció de CAFE”. A més, aquesta edició ha tingut un leitmotive addicional, en coincidir el lliurament de premis amb el dia Internacional per a l’eliminació de la violència masclista. D’aquesta manera, l’exposició Recreació, oci i gènere ha estat encertada i compromesa, ha fet reflexionar a l’alumnat sobre les temàtiques que preocupen a la nostra societat i els joves s’han conscienciat que hem de lluitar per evitar-les.\nEl concurs fotogràfic s’ha organitzat amb alumnes de 4t del curs 2019-2020. En una primera fase, l’alumnat ha presentat una tasca individual que ha consistit a fer tres fotos de les quals se n’ha seleccionat una per cada alumne. A posteriori les fotografies passaran a formar part del fons del Centre Universitari d’Amposta i s’exposaran a les dependències del centre.\nQuins són els beneficis de practicar ciclisme regularment?\nLa febre del ciclisme ha envaït casa nostra. No és només l’activitat dirigida dels gimnasos amb més adeptes, sinó que cada cop...\nUn total de 10 equips que han reunit un centenar de participants han pres part en la 8a edició del Torneig de...\nL’Escola Universitària de la Salut i l’Esport ha iniciat avui el curs acadèmic 2018/19, que es perllongarà fins al proper mes de...


Cinc detinguts en diversos registres domiciliaris, un d’ells a Sabadell.\nÉs l’operació més gran a la història dels Mossos contra el tràfic de substàncies dopants en gimnasos.\nEls Mossos d’Esquadra han desarticulat un grup dedicat al tràfic de substàncies dopants en gimnasos. És l’operació més gran realitzada fins al moment per la policia catalana en aquest àmbit. L’organització feia de majorista important de forma clandestina medicaments. Després els servia a altres grups, sempre adoptant grans mesures de seguretat. S’han intervingut més d’1,65 milions de dosis amb un valor d’un milió d’euros. Hi ha set persones detingudes fins ara. La investigació va començar al juliol del 2019 per un enviament que contenia 100 capses d’hormona de creixement que s’havia entregat a una adreça errònia per part d’una empresa de transports.\nEls investigadors van constatar que aquest grup gestionava grans volums de medicaments i oferia descomptes a partir de certes quantitats, que oscil·laven entre els 7.000 i els 20.000 euros. Això demostrava que les comandes no les feien particulars. Per als enviaments de paquets tenien una xarxa de col·laboradors que rebien els paquets en domicilis ubicats en diverses poblacions catalanes.\nL’organització estava liderada per dos homes que disposaven d’una xarxa de col·laboradors que s’encarregaven de la recepció dels enviaments en diversos domicilis que provenien sobretot de Bulgària, Romania i Grècia. El grup tenia un local de seguretat a Sant Adrià del Besòs que actuava com a magatzem logístic, i al qual només hi tenien accés els dos caps del grup.\nEntre el 28 i el 29 de gener es van fer quatre entrades a Sant Adrià, Sabadell i Terrassa, amb cinc detinguts. En el domicili del líder del grup i del seu ajudant es van trobar 13 telèfons mòbils i 19.000 euros preparats per ser enviats com a pagament de substàncies. En les altres entrades es van localitzar justificants d’enviaments de medicaments a ciutats de l’Estat, llistats manuscrits de medicaments dopants per a laboratoris, dispositius electrònics a nom d’identitats falses, etiquetes dels fàrmacs i paquets de medicines il·legals, a més d’una plantació de 170 plantes de marihuana. Al local de Sant Adrià es van intervenir prop d’un milió i mig de dosis de medicaments dopants, la majoria dels quals no estan autoritzats a l’Estat.\nDetenim set persones en l’operació més gran que hem fet fins al moment contra el tràfic de substàncies dopants. Desmantellem l’organització i intervenim més d’1,5 milió de dosis ➡https://t.co/tP60GntWWL pic.twitter.com/hEvO5T4XIX\nTambé en aquest local es va trobar documentació que va posar de relleu l’existència d’un locutori a Barcelona, molt proper al domicili del líder del grup, que actuava com a centre receptor de paquets. La persona que el portava va ser detinguda i es van intervenir 84.000 comprimits i 2.500 ampolles, entre medicaments orals i injectables.\nLa investigació també va acreditar la part de falsificació de medicaments, una activitat que es feia en bona mesura a Catalunya. El 18 de febrer es va arrestar un home per un presumpte delicte de falsificació de medicaments dopants. Era l’administrador únic d’una empresa que falsificava dos d’aquests medicaments.\nLa investigació ha acabat de moment amb la intervenció d’1,65 milions de dosis de fàrmacs, unes 40.000 capses de 140 medicaments diferents, tant d’administració oral com d’injectable.\nSet detinguts en llibertat amb càrrecs\nEls detinguts, cinc espanyols, un marroquí i un paquistanès, van passar a disposició judicial entre el 30 de gener i el 19 de febrer i el jutge va decretar la seva llibertat amb càrrecs. La investigació continua oberta i no es descarten noves detencions.\nFoto portada: un dels registres domiciliaris dels Mossos. Autor: Mossos


Federico Jiménez Losantos ha acusat Rajoy de tenir una escombraria de govern i a la classe política de ser 'una panda' de covards per no demostrar que hi ha avions per bombardejar Barcelona, a compte de l'existència a Catalunya d'un president independentista. A hores d'ara no hi ha notícies de cap moviment de la Fiscalia per investigar si tal afirmació és susceptible d'encarnar un delicte d'odi. Per moltes vegades que s'escolti, no hi ha per on captar la possible ironia, ni el caràcter bromista del subjecte parlant, ni la paràbola; és difícil veure-hi altra cosa que una incitació a l'ús de la violència oficial, o sigui les forces armades, contra els que vivim a la capital de Catalunya, candidats a ser víctimes d'aquesta irracional solució definitiva del conflicte polític existent.\nPer prudència, en les coses de la guerra, de les identitats i la convivència semblaria aconsellable fer-ne la mínima broma possible, perquè el sentit de l'humor de la gent no és equiparable, ni es pot estandarditzar el grau de tolerància requerida per suportar aquest tipus de referències o similars sobre bèsties i races polítiques a extingir, siguin firmades per un periodista anomenat Losantos o per qui sigui, encara que es digui Quim Torra. I menys encara referint-se a accions bèl·liques de les quals hi ha precedents, com bombardejar Barcelona. En què hauria de estar pensant el famós personatge d'idees macabres quan deia el que deia? Pot ser que la Constitució amb bales s'entén millor?\nJustament ahir era a Barcelona José Julio Rodríguez, general de l'Aire a la reserva, per presentar el seu llibre 'Mi patria és la gente'. L'ex cap de l'estat major de la defensa, avui conegut com el general de Podemos, proposa la modificació de l'article 8.1 de la Constitució, el que atorga a les forces armades "la missió de garantir la sobirania i la independència d'Espanya, defensar la seva integritat territorial i l'ordenament constitucional" per impedir que ningú pogués interpretar mai que aquesta missió es pot posar en marxa per iniciativa autònoma dels militars. Per deixar clar, en definitiva, que el poder civil està per damunt del militar, com diu l'article 97 de la mateixa carta magna.\nAquesta imprecisió constitucional en les funcions dels exèrcits, que Julio 'el rojo' atribueix a l'ombra del franquisme en el moment de redactar la Constitució (els militars havien disposat fins aleshores d'un ministeri per cada un dels tres exercits!), podria permetre a gent amb galons i estrelles pensar en la possibilitat d'una mena de 155 per la via militar; de fet, amb ocasió de l'aprovació de l'Estatut hi va haver qui ho va explicitar en les sales d'oficials. Quan Losantos galleja amb avions i bombardejos no és una broma de mal gust, és una hipòtesi de treball, tanmateix desgavellada per la immensa majoria de la humanitat espanyola però no pas pels desgavellats.\nLes cròniques històriques del dia de l'entrada de l'exèrcit franquista a Barcelona, conten que un dels generals, desplaçat fins dalt de Collserola per tenir una visió panoràmica de la ciutat ocupada, va expressar al seu seguici l'horror de comprovar com havia crescut la capital catalana, la grandària del seu port i els milers de xemeneies que revelaven la seva potència industrial. "Com hem pogut permetre que arribessin fins aquí!", va exclamar aquell general. Els havia passat per alt per alt bombardejar-la cada cinquanta anys, com diuen que havia recomanat el general Espartero. Losantos no tenia edat per estar a l'aguait.


SETMANA SANTA DE MATARÓ: Reviu les processons del Carme de Mataró\nReviu les processons del Carme de Mataró\nAquest any no es podrà fer la Processó Marinera del Carme de Mataró. El moment de pandèmia que es viu fa que la Germandat de Jesús Captiu i Ntra. dels Dolors des de la responsabilitat hagi suspès totes les activitats.\nVindran nous i futurs moments per recordar i reviure. La Mare de Déu del Carme ens ajudarà.\nApritem per a compartir-vos les processons d'any anteriors. Clicant sobre les imatges podreu recordar-les.\nProcessó del Carme 2019\nProcessó del Carme 2017\nProcessó del XXVè aniversari 2016\nProcessó del Carme 2015\nProcessó del Carme 2014\nProcessó del Carme 2013\nProcessó del Carme 2012\nUna mica d'història a la Mare de Déu del Carme de Mataró\nFestivitat del Carme 2021\nEtiquetas: 2021, Verge del Carme


Pasqual Maragall - Any 1995 - Articles\nEl 28 de maig de 1995, Pasqual Maragall va ser reelegit alcalde de Barcelona, càrrec que exercia des del desembre del 1982. Maragall va obtenir per al seu partit 16 dels 41 regidors de Barcelona, tres més dels obtinguts pel seu principal opositor, el convergent Miquel Roca i Junyent.\nPasqual Maragall i Mira va néixer a Barcelona el 13 de gener de 1941 i era descendent directe del poeta Joan Maragall. Tercer de vuit germans, Maragall va fer els estudis primaris i secundaris a les Escoles Virtèlia.\nLlicenciat en ciències econòmiques per la Universitat de Barcelona, en els anys d'estudiant va ser membre del Front Obrer de Catalunya (FOC), i a principis dels setanta, després d'ampliar estudis als Estats Units, va participar en la fundació de Convergència Socialista de Catalunya, d'on sorgiria el futur Partit dels Socialistes de Catalunya.\nProfessionalment, Maragall va començar la seva carrera com a professor d'economia urbana i comerç internacional a la Universitat Autònoma, on es va doctorar l'any 1979. Maragall va compaginar la seva feina universitària amb l'Ajuntament de Barcelona, on va dirigir el Gabinet Tècnic de Programació des del 1976, fins que va ser elegit tinent d'alcalde després de la victòria de Narcís Serra a les eleccions municipals del 1979. El 1982 va substituir Serra en produir-se la victòria del PSOE a les generals. Maragall va renovar com a alcalde a les municipals del 1983, el 1987 i el 1991.\nLa candidatura olímpica de Barcelona i els Jocs Olímpics del 1992 van servir a Maragall per tirar endavant el procés de renovació més important de la ciutat des de la Guerra Civil. L'obertura de la ciutat al mar, la construcció de les rondes i la renovació urbanística de tot el teixit ciutadà van canviar completament la imatge de Barcelona. L'èxit en l'organització dels Jocs va reportar a Maragall fama de bon gestor, que va saber capitalitzar des de l'alcaldia.


Celia Rico Clavellino - Professionals\nCelia Rico Clavellino (1982) és llicenciada en Comunicació Audiovisual i Teoria de la Literatura i literatura comparada. Ha treballat per a diverses productores de Barcelona, entre altres, Oberon Cinematogràfica, Arcadia Motion Pictures o Amorós Producciones, i com a assistent de la directora Claudia Llosa, dirigint la segona unitat de “Aloft”, estrenada al Festival de Cinema de Berlin.\nEn 2012 va dirigir “Luisa no está en casa” (2012), guanyador de un premi Gaudí a millor curtmetratge, seleccionat en més de 70 festivals nacionals i internacionals, entre altres, la Biennale de Venècia, la Seminci de Valladolid, el Festival de Cinema de Málaga o el Short Film Corner del Festival de Cannes.\nHa dirigit un taller de documental autobiogràfic amb dones de la tercera edat titulat “Diaris Filmats”, en col·laboració amb L'Obra Social “La Caixa” i l'Ajuntament de Barcelona; ha col·laborat en l'escriptura del guió del llargmetratge “Quatretondeta”, dirigit per Pol Rodríguez, i és responsable de l'escriptura de la sèrie de animació “Mironins” (actualment en fase de desenvolupament) produïda per Cornelius Films amb la col·laboració de la Fundació Joan Miró.\nActualment, la Celia està preparant el seu primer llargmetratge de ficció, “Viaje alrededor del cuarto de una madre”, seleccionat al Script Station Lab del la Berlinale.\nLa Luisa no és a casa\nEls petits amors\n2021 / Celia Rico Clavellino\n2018 / Mikel Mas, Celia Rico Clavellino\n2018 / Celia Rico Clavellino\n2012 / Celia Rico Clavellino


Psicòleg Dol i pèrdues emocionals a Barcelona\nDol i pèrdues emocionals a Barcelona\nAtenció, assessorament i acompanyament en processos de dol i pèrdues emocionals al centre de psicologia i salut de Psigma a Barcelona.\nEt costa acceptar una pèrdua recent? Sents que això no et permet avançar? A Psigma Barcelona et volem ajudar a recuperar la il·lusió per la teva vida.\nUna mort, una ruptura o la pèrdua d’una capacitat són experiències vitals comunes i habituals, però per les quals sovint no estem preparats. Generen un trasbals emocional estressant; una aflicció, una indefensió i una pèrdua de control que ens poden dur a despreocupar-nos, a abandonar-nos i a comprometre la pròpia salut.\nQuan un procés de dol es prolonga més del compte, quan afecta tots els àmbits de la nostra vida i ens fa perdre el control, l’assessorament psicològic ens pot ajudar a corregir i gestionar el procés; a acceptar la pèrdua i evitar mals majors innecessaris.\nA Psigma Barcelona t’ajudarem a superar el dolor, a retrobar la serenitat\nEls psicòlegs del centre de Psigma a Barcelona entenem que no qualsevol pèrdua precisa un tractament, però també que totes elles poden generar un dol patològic i desadaptatiu. Siguin quines siguin les circumstàncies, la gravetat i l’etapa del dol en què et trobes, a partir del quinzè dia després de la pèrdua ja podem fer passos per apaivagar-ne els efectes nocius.\nQualsevol tipus de pèrdua pot originar un procés de dol\nPèrdues relacionals. Separacions i/o divorcis, abandonaments, defuncions, ruptures familiars o d’amistats, avortaments.\nPèrdues de capacitats. Malalties o lesions que provoquen pèrdues de capacitats físiques i/o mentals.\nPèrdues materials. Pèrdues de llars, d’objectes, de possessions de gran valor emocional o amb una importància cabdal en les nostres vides.\nPèrdues evolutives. Pèrdues pròpies de canvis d’etapes vitals: vellesa, jubilació, atur, crisi dels quaranta, etc.\nA Psigma Barcelona t’acompanyarem en la pèrdua perquè disposis de recursos\nEl servei fonamental de que oferim al nostre centre de psicologia i salut de Barcelona és l’assessorament en el dol, integrat per poques sessions i pensat per ajudar-te a entendre el dol i la seva evolució, a avaluar el teu cas i proposar-te estratègies per superar el dolor.\nSi detectem la necessitat d’iniciar un tractament, podem recórrer a la psicoteràpia del dol per treballar les emocions i aconseguir que t’adaptis a la nova realitat que provoca una pèrdua. A l’espai de psicoteràpia de Barcelona també formem grups de dol, on podràs alleugerir el pes del teu dolor compartint-lo amb qui ha passat per experiències semblants.\nSi recentment has patit una pèrdua important i no saps com gestionar la situació; si t’impedeix avançar i veus afectada la teva vida diària, no deixis passar més temps. A Psigma Barcelona et podem ajudar.\nDeixa’ns fer-te costat!\nCasos pràctics de dol i pèrdues emocionals\nEl dol en les malalties progressives\nTaller sobre teràpia de dol


Fira de Lleida – deNuvis | Sorteig de 1.000 € (2016)\nLes parelles inscrites com a visitants de la fira DeNuvis podran participar al sorteig de 1.000 € oferts per Fira de Lleida.\nLa inscripció es tancarà a les 20.00 h del 6/11/2016.\n1. ORGANITZADOR DEL SORTEIG\nAdreça: Av. Tortosa, 2. 25005 Lleida\n2. PARTICIPANTS AL SORTEIG\nPoden participar al sorteig els visitants del Saló DeNuvis 2016. És condició necessària que els participants s’inscriguin com a visitants de la fira. La participació al sorteig implica l’acceptació d’aquestes normes.\nLa butlleta de partipació al sorteig (que s’obté a l’inscriure’s) s’haurà de dipositar a la urna ubicada al punt d’informació de la fira.\nLa quantitat de mil euros. Aquests diners s’hauran de gastar en compres efectuades als expositors del Saló DeNuvis 2016. Aquest premi està subjecte a la retenció fiscal legalment aplicable.\nEl sorteig se celebrarà el dia 4 de gener de 2017, a les 19:30 hores, al Pavelló 4, en acte públic, en el marc del Cucalòcum – Parc de la infància i la joventut de Lleida.\nS’extraurà de la urna una primera butlleta, que serà la guanyadora del sorteig.\nS’extrauran de la urna una segona i una tercera butlletes. En el cas de que no sigui possible contactar amb les persones titulars de la primera butlleta, es considerarà guanyadora del sorteig a les persones titulars de la segona butlleta. En el cas de que tampoc sigui possible contactar amb els titulars de la segona butlleta, es considerarà guanyadors als titulars de la tercera butlleta. En el cas de que no sigui possible contactar amb el titulars de la tercera butlleta, el sorteig es considerarà desert.\nFira de Lleida comprovarà que els titulars de les butlletes estiguin inscrits al sorteig. En cas negatiu, la butlleta serà rebutjada, i es procedirà a extreure una altra butlleta.\nPer a contactar amb les persones guanyadores, Fira de Lleida realitzarà un màxim de 10 trucades telefòniques als números de contacte que figurin a la butlleta. Aquestes trucades es realitzaran durant els tres dies feiners següents al sorteig.\nEls guanyadors del sorteig hauran de presentar factures de serveis o productes contractats amb expositors del Saló DeNuvis 2016 abans del dia 31 d’octubre de 2017. L’import de les factures haurà d’ésser superior o igual a mil euros (IVA inclòs).\nEn cas de que l’import total de les factures presentades sigui inferior a mil euros (IVA inclòs), el premi serà l’import total de les factures presentades, i els guanyador del sorteig no tindran dret a la diferència fins als mil euros.\nL’import del premi està subjecte a la retenció fiscal legalment aplicable.\nAbans de fer efectiu el pagament, Fira de Lleida podrà comprovar amb els expositors les vendes realitzades.


Kosmòpolis s'interroga sobre el paper de la literatura en temps de crisi - VilaWeb\nDimecres 22.10.2008 06:00\nKosmòpolis s'interroga sobre el paper de la literatura en temps de crisi\nEl Festival internacional de la literatura del CCCB brinda un homenatge a l'escriptor Agustí Bartra, una actuació de Lou Reed i la segona edició de Kosmòtica\nEl paper de l'escriptor en les crisis d'abast mundial interrelacionades és l'eix principal del Kosmopolis 2008 del CCCB. Avui se'n farà la inauguració, amb el testimoni dels premis Nobel de literatura, Gao Xingjian i J. M. Coetzee. Enguany també s'oferirà un homenatge a Agustí Bartra, en ocasió del centenari del naixement, i Lou Reed hi farà un recital de poesia catalana en anglès, amb la presència, per videoconferència, de Laurie Anderson.\nGao Xingjian, presentat per Manel Ollé, obrirà al vespre el Kosmòpolis amb la conferència 'Després del diluvi', en què parlarà de la raó de ser de la literatura i dels sacrificis que requereix defensar la llibertat creativa contra els abusos del poder polític o mediàtic. L'escriptor de 'La muntanya de l'ànima' (Columna li n'ha traduït més títols), va deixar la Xina el 1987 i viu en condició de refugiat polític a París. Per completar l'acte a la sala d'exposicions del Cercle de Lectors hi haurà una mostra de l'obra pictòrica d'aquest artista plàstic i literari.\nDesprés de la intervenció de Gao Xingjian, J. M. Coetzee (Ciutat del Cap, Sud-Àfrica, 1940) farà una lectura enregistrada de fragments de 'Diari d'un mal any'. L'escriptor sud-africà s'ha destacat pel seu compromís contra l'apartheid i contra el racisme en general. Edicions 62 li'n publica les traduccions catalanes.\nTambé hi participaran l'escriptor i periodista Jon Lee Anderson ('L'Irac: La guerra que no s'acaba'), Arkadi Bàbtxenko (refugiat de Srebrenica) i Emir Suljagic (soldat rus de la guerra de Txexènia), David Rieff i Rafael Vilasanjuan (sobre les crisis humanitàries), Dave Eggers (sobre el projecte 826 National, d'ensenyar a escriure els joves amb dificultats), Hari Zunzru ('Literatura i revolució: 40 anys després'), Donna Leon (sobre ecologisme) i Tzvetan Todorov ('La guerra contra el terrorisme').\nEn l'àmbit 'Escriptors pel canvi', el PEN Català hi brinda el debat 'Qui tem la literatura?', amb la participació de Russell Banks, Elias Khoury, Francesc Bellmunt, Narcís Comadira i Antònia Vicens; i al pati del CCCB hi ofereix l'exposició 'Veus silenciades, veus rescatades', amb una selecció de trenta autors perseguits, vius i morts, com Salman Rushdie, Anna Politkòvskaia i Salem Zenia, escriptor refugiat a Barcelona dins el programa de l'ICORN.\nHomenatge a Agustí Bartra\nTambé es farà un 'Homenatge a Agustí Bartra', coordinat pel crític Sam Abrams, en tres actes: el primer, divendres al vespre, amb la presència del seu fill, l'antropòleg Roger Bartra; 'Bartra a debat' amb José María Espinasa, Jordi Julià i Lluís Calvo; i el recital 'Bartra al vol' amb Jordi Brunet, Daniel Arrèbola, Clara Galí i Mercè Solé. A més, a l'Espai Brossa, es podrà veure l'obra de Bartra 'L'hivern plora gebre damunt el gerani', dirigida per Albert Mestres.\nMés propostes: 'Cafè Europa. Poesia avui', 'Monogràfic Ballard', 'Literatura i hipermèdia II', 'Còmic, literatura i música', 'Literatura oral', 'Editing Editors III', 'Canal Alfa', 'Kosmòtica II'... Consulteu-ne tot el programa.\n(Foto: l'escriptor Gao Xingjian.)\nKosmòtica és l'espai dedicat a la relació entre literatura i llibres amb internet i noves tecnologies, amb tota mena de novetats i d'experiments. Llegiu-ne la notícia a VilaWeb Tecnologia.


Ermita de Santa Perpètua – Gurb / Osona | Catalunya Medieval\nErmita de Santa Perpètua – Gurb / Osona\nSituació: En terrenys de Gurb, població i municipi del mateix nom, a la comarca d’Osona (Barcelona).\nProtecció: A data 11/12/2018, no hi consta res al respecte, a la corresponent pàgina web de la Generalitat de Catalunya.*\nAccés – Visitada el 08/12/2018:\n- És imprescindible la utilització d’un vehicle 4x4. Com en altres ocasions, advertim de la incomoditat que comporta la remota (?) possibilitat de trobar-se en segons quins punts del camí, de cara amb un altre vehicle.\n- Amb les dades que facilitem, situades sobre un mapa de Google, no som capaços de reconèixer fefaentment totes les parts del recorregut que hem realitzat. Ens estranya la senyalització del punt nº 2, al bell mig del no res ...\nNo descartem que hi hagi algun petit error en les dades d'aquest itinerari. Caldrà tenir-ho en compte.\n- Com es pot comprovar a les nostres fotografies, hi havia força boira ... les fotos no han sortit gaire afortunades ...\n0 – Punt d’inici. Havent estudiat la manera d’acostar-nos a veure aquesta esglesieta, vàrem determinar dirigir-nos fins un lloc on hi ha la fita del PK nº 7 de la carretera BV-4601, situat a 41 58 48.4 02 12 11.7, on hi ha una cruïlla de camins, des d'on continuarem per un ampli camí de terra. Hi ha un indicador: Ermita de Santa Perpètua.\n1 – A 41 58 56.9 02 12 07.9 - Desviació. Continuem per l'esquerra. Sobrepassem, deixant-lo a la dreta el Mas El Senyer.\n2 – A 41 59 02.0 02 12 03.0, tenim anotat al nostre quadern de viatge: desviació, continuem per la dreta, per baix.\n3 – A 41 59 20.6 02 11 47.5 Girem a l'esquerra. Indicat.\n4 – A 41 59 34.5 02 11 28.2 Desviació per la dreta. Indicat.\n5 – A 41 59 51.2 02 11 43.2 Aparquem el cotxe i caminem el darrers metres.\n6 - Localització: N 41 59 52.4 E 02 11 45.0 – Altitud: 786 m.\nLa introducció de les coordenades anteriors en un mapa de Google comporta l'emissió automàtica del recorregut, però no és correcte.\nAltres: De la pàgina web de la Generalitat de Catalunya*, ens complau extreure la següent informació - (Novembre 2018):\nErmita de petites dimensions, d'una sola nau, de capçalera plana amb campanar d'espadanya adossat sobre la façana principal.\nÉs coberta a doble vessant.\nLa única obertura és un ull de bou que hi ha sobre la portalada, en forma d'arc de mig punt, que s'obre a la façana principal.\nA l'interior hi ha el cor i un altar de pedra adossat a l'absis, adaptat a les noves exigències de culte (postconciliar).\nEstructura de planta rectangular recolzada a una de les façanes o murs laterals de la capella, coberta a una sola vessant, amb teula àrab.\nTé una sola obertura quadrada orientada a la part posterior de l'ermita i tancada amb una porta de fusta.\nLa raó principal de la seva existència seria la necessitat de recollir aigua de la pluja.\nEs va fer mitjançant un canal que va des de la teulada fins el pou, travessant la façana principal.\nL'escassetat d'aigua és deguda a que l'ermita està situada a una considerable altura, allunyada de les masies i de les rieres.\nSanta Perpètua està situada sobre una de les elevacions que rodegen Gurb de la Plana, i és un dels extrems que assenyala o delimita el municipi.\nPertany a la demarcació de Vespella. L'ermita està documentada el 1356, malgrat que d'aquesta època només en resta l'estructura de la planta.\nDegut a l'increment de la devoció popular, seria reconstruïda durant el segle XVII o XVIII, alterant la coberta, possiblement de volta de canó, i afegint-hi el cor.\nActualment s'ha refet la canalització que condueix l'aigua de la pluja al pou, que travessa la façana principal.”\nPublicat el 27 Desembre 2018 per Ricard\tdins de Osona amb l`etiqueta Barcelona, Catalunya, Edificació segle XIV, Ermites, Romànic .


TGN se suma a les ciutats que permeten pagar el parquímetre amb el mòbil | Diari de Tarragona\nTGN se suma a les ciutats que permeten pagar el parquímetre amb el mòbil\nEl consistori impulsa el canvi tecnològic de tot el sistema de control d´accés i de pagament als aparcaments soterrats municipals\n12 de Enero de 2016 - 15:16 hs\nParquímetre al carrer Fra Antoni Cardona i Grau. FOTO: PERE FERRÉ\nDes d’aquest dimarts ja és possible pagar el parquímetre a través del telèfon mòbil a Tarragona. L’aplicació Telpark engloba les 5.129 places d’aparcament regulat en superfície existents a la ciutat. La tinent d’alcalde i presidenta d’Aparcaments Municipals, Begoña Floria, ha subratllat que el sistema aportarà comoditat a l’usuari, que podrà realitzar els pagaments o, si cal, anul·lar denúncies, sense necessitat d’adreçar-se a un parquímetre. La mesura s’emmarca en un paquet de millores que s’implementaran enguany, entre les quals destaca la renovació tecnològica de tot el sistema de control d’accés i de pagament als aparcaments soterrats municipals. També es preveu implementar la tramitació electrònica dels abonaments i targetes per a residents. El conjunt d’actuacions suposaran una inversió d’1,2 MEUR.\nL’empresa Aparcaments Municipals de Tarragona (AMT) ha presentat aquest dimarts una aplicació que facilita la gestió i el pagament de l’aparcament en les zones regulades a través del telèfon mòbil intel·ligent i que permet al consumidor personalitzar el seu aparcament en les zones regulades. L’anunci s’ha fet coincidint amb el primer dia de funcionament del sistema.\nLa nova aplicació és gratuïta i permet a l’usuari gestionar el seu aparcament des del mòbil sense necessitat d’anar al parquímetre i treure un tiquet o la d’anul·lar denúncies per temps excedit. Ara per ara, la primera disponible és Telpark, però en un futur se n’afegiran d’altres. Per començar a utilitzar-la, l’usuari ha de descarregar l’aplicació, que és gratuïta, i registrar-se.\nPer començar a utilitzar-la, cal introduir les dades del vehicle o dels vehicles amb què es vulgui d’aparcar, així com la informació de pagament. A partir d’aquest moment, l’usuari pot realitzar els pagaments pel temps desitjat, allargar l’estada o anul·lar denúncies. Els vigilants disposaran de tota la informació als dispositius mòbils tipus PDA, a més del suport que representa el Visual Car, el vehicle que llegeix les matrícules dels vehicles estacionats en zones regulades.\nLa presidenta d’AMT i tinent d’alcalde, Begoña Floria, ha destacat que la nova aplicació aportarà una major comoditat a l’usuari i, també, donarà resposta a les queixes rebudes per la lentitud dels parquímetres instal·lats l’any 2012. Floria ha avançat que, a més, Telpark ofereix la possibilitat de sol·licitar un document mensual de facturació, pensat principalment per a autònoms i empreses.\nL’aplicació engloba les 5.129 places d’aparcament regulat en superfície existent a la ciutat, de les quals prop d’un miler corresponen a la zona blava i, la resta, a les zones verda i taronja. A més, Telpark manté l’opció de tarifes per a residents, tal com permeten els parquímetres. De fet, el conjunt de tarifes es mantindran congelades enguany i es mantenen les tarifes socials. Floria ha subratllat també “el context d’equilibri financer” de l’empresa, tot i el llast que suposa l’aparcament de Jaume I.\nLes millores tecnològiques continuaran amb altres mesures destacades com són iniciar la tramitació electrònica dels abonaments i targetes per a residents –actualment uns 2.000-, amb una progressiva desaparició del paper com a comprovant, que s’implantarà al llarg del primer semestre. A partir del segon semestre de l’any s’engegarà el canvi tecnològic de tot el sistema de control d’accés i de pagament als aparcaments soterrats.\nSegons ha explicat el gerent d’AMT, Sergi Arts, es vol aparcar l’ús de la banda magnètica en els tiquets, que comença a ser obsolet, i implementar sistemes de codi QR o de barres. Així, per exemple, un abonat podrà accedir a l’aparcament mostrant un codi des del propi telèfon mòbil. Igualment, també es vol estendre el pagament a través del mòbil als aparcaments municipals, amb la mateixa aplicació dels parquímetres.\nLa tinent d’alcalde Begoña Floria ha insistit que el consistori treballa per millorar la mobilitat a la ciutat i per fomentar l’ús del transport públic. “Tenim uns 77.000 vehicles censats a la ciutat i poc més de 5.000 places regulades al centre”, ha fet notar Floria, qui ha apel·lat a continuar fent “pedagogia” entre els ciutadans. Pel que fa a la introducció de canvis en les categories de residents, Floria s’ha emplaçat a la revisió que es farà l’any que ve del Pla de Mobilitat.


ERC vol que es replantegi la mobilitat en els barris de muntanya - ERC Barcelona\nSarrià-Sant Gervasi 09.03.2016 12.52 h\nERC vol que es replantegi la mobilitat en els barris de muntanya\n110 anys de Funicular, un bon moment per replantejar-nos la mobilitat a muntanya\nAquest any el Funicular de Vallvidrera compleix 110 anys, i des d'ERC defensem que és un bon moment -ja que no s'ha fet abans- per replantejar-nos la mobilitat a muntanya. Coincidint amb l'aniversari de la Reina Victòria Eugènia de Battenberg, dona d'Alfons XIII, el 24 d'octubre de 1906 es va inaugurar el funicular. En viatges cada 30', i a partir de les 17h un cada hora, permetia conectar la ciutat amb la muntanya. 110 anys més tard, és necessari que mirem noves idees per suplir les carències de la zona i per millorar la connectivitat ciutat-muntanya.\nLa reforma integral de la línia, l'any 1998, és evident que va millorar la qualitat del servei, però a dia d'avui els barris de muntanya acumulen carències històriques que mereixen una solució profunda. Aquesta entenem que passa per un Pla de Mobilitat específic pels barris de muntanya, contemplant també la connectivitat amb els barris o zones colindants. Cal estudiar a fons, entre d'altres, el transport públic nocturn, els busos del barri, horaris de FGC o el pont que és la muntanya entre Barcelona i l'Àrea Metropolitana. Estudiar-ho i executar-ho, no val una sense l'altre.\nÉs inconcebible que muntanya no disposi d'un servei de transport públic nocturn. Son els barris de muntanya els grans oblidats en la Xarxa NitBus. Per això celebrem que el Govern Municipal hagi posat una solució sobre la taula. Quan fa uns mesos ens vam asseure per primer cop amb el Jaume Llansó, li vaig comentar que per nosaltres una prioritat clara pel districte era un NitBus a la zona de muntanya. En aquell moment se’m va dir que era impossible, resposta que havíem sentit repetides vegades en l’anterior mandat. Aleshores, l’anterior equip de govern em va dir –i ho personifico perquè vaig ser jo des dels seients del públic- que era impossible perquè costava més d’un milió i que aquests diners no els tenien per culpa del tripartit. Vam presentar aleshores varies vies per fer-ho possible i se’ns va rebutjar tot sempre amb el mateix argument. Tan convençuts estàvem que vam du la proposta a Comissió de l'Ajuntament de Barcelona –on es va aprovar-. El Govern Municipal ha demostrar que era possible allò que se’ns deia que era impossible. Ara que hi ha sobre la taula una proposta per solucionar-ho, per donar resposta a aquesta mancança, ERC esperem que aviat estigui en funcionament. Estem segurs que els veïns i les veïnes de muntanya ho agrairan.\nNecessari és també que revisem els horaris dels FGC que permeten connectar, en part, la ciutat amb la muntanya. Així com, és evident, cal replantejar-nos la mobilitat entre els barris de muntanya. Combinar les freqüències de FGC amb busos que connectin els barris entre sí, permetria una millor circulació pels veïns i veïnes. L'estudi de la xarxa de busos de barri ha de passar necessàriament per replantejar -si cal- les rutes existents, millorar la oferta i adequar aquest servei combinat amb la resta d'oferta de transport existent.\nBarcelona, com a capital, té la responsabilitat de ser capdavantera i liderar un projecte de mobilitat públic i de qualitat. És necessari, però, que aquest no passi exclusivament per la ciutat sinó que no tingui por a mirar a l'àrea metropolitana. Sense cap mena de dubte, el paper dels barris de muntanya en aquest sentit és clau. Són el pont necessari entre Barcelona i l'Àrea Metropolitana i per tant cal un tracte important per tal d'enllaçar la ciutat amb els pobles i ciutats contigus però sempre cuidant el veïnat de la zona. No ens podem permetre que per millorar la mobilitat a l'Àrea, empitjorem la dels barris de muntanya.\nPer tot això, i d'altres matisos, creiem que és un bon moment per posar fil a l'agulla en la mobilitat dels barris de muntanya, i des d'ERC treballarem per fer-ho possible.